**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL NEKILNOJAMOJO TURTO PERDAVIMO VALDYTI, NAUDOTI IR DISPONUOTI PATIKĖJIMO TEISE“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant perduoti Klaipėdos miesto savivaldybės etnokultūros centrui (toliau – Etnokultūros centras) valdyti, naudoti ir disponuoti patikėjimo teise pastatą Bažnyčių g. 4, Klaipėdoje, ir Klaipėdos miesto savivaldybės administracijai perduoti valdyti, naudoti ir disponuoti patikėjimo teise patalpas Vežėjų g. 4, Klaipėdoje.

**2. Projekto rengimo priežastys ir kuo remiantis parengtas sprendimo projektas.**

Pastatai Bažnyčių g. 4 ir Vežėjų g. 4, Klaipėdoje, nuosavybės teise priklauso Klaipėdos miesto savivaldybei. Pastatą Bažnyčių g. 4 šiuo metu patikėjimo teise valdo biudžetinė įstaiga Klaipėdos kultūrų komunikacijų centras. Dalį pastato Vežėjų g. 4 patalpų (19,73 kv. metro) patikėjimo teise valdo biudžetinė įstaiga Etnokultūros centras, likusi šio pastato patalpų dalis patikėjimo teise valdoma Klaipėdos miesto savivaldybės administracijos.

Klaipėdos miesto savivaldybė gavo Etnokultūros centro raštą, kuriuo prašoma nuo 2013 m. sausio 1 d. patikėjimo teise perduoti 138,44 kv. metrų bendro ploto pastatą Bažnyčių g. 4. Taip pat įstaiga nurodė, kad nuo 2013 m. sausio 1 d. atsisako patikėjimo teise valdomų 19,73 kv. metrų bendro ploto patalpų Vežėjų g. 4. Etnokultūros centras nurodė, kad pastatas Bažnyčių g. 4 reikalingas šešių centro folkloro ansamblių veiklai – repeticijoms, kurios vyksta 5-6 vakarus per savaitę, instrumentų, tautinių rūbų, švenčių rekvizitų, kito inventoriaus, archyvo laikymui.

Kultūrų komunikacijų centras pranešė, kad sutinka, kad nurodytas pastatas Bažnyčių g. 4 patikėjimo teise butų perduotas Etnokultūros centrui nuo 2013 m. sausio 1 d.

Etnokultūros centro patikėjimo teise valdomas patalpas Vežėjų g. 4 tikslinga perduoti patikėjimo teise Klaipėdos miesto savivaldybės administracijai, nes ji valdo likusias patalpas šiame pastate.

**3. Kokių rezultatų laukiama.**

Klaipėdos miesto savivaldybės biudžetinėms įstaigoms valdyti patikėjimo teise bus perduotas savivaldybei priklausantis nekilnojamasis turtas, kuris užtikrins tinkamą įstaigų veiklą.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui papildomos lėšos nereikalingos.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – savivaldybei biudžetinėms įstaigoms perduodamas nekilnojamasis turtas, kuris užtikrins tinkamą įstaigų veiklą.

Teikiame svarstyti šį sprendimo projektą.

Turto skyriaus vedėja Genovaitė Paulikienė